Tlačová správa

Nitra, 6. 11. 2023

**41 nominácií pre Nitriansky kraj**

**Nitrianske centrum dobrovoľníctva prijalo do trinásteho ročníka oceňovania Srdce na dlani celkom 41 nominácií z Nitrianskeho kraja, ktoré v sebe nesú príbehy 97 dobrovoľníkov. Nominácie posielali občianske združenia, samosprávy, firmy, ale i skupiny jednotlivcov najmä z Nitry, Nových Zámkov, Levíc, Šali či Tekovských Lužian. Laureátov ocenenia Srdce na dlani 2023 spoznáme 14. 11. 2023 o 17.00 hod. v nitrianskej Synagóge.**

V rámci zverejnených osem kategórií Srdce na dlani 2023 sme prijali nasledovný počet nominácií:

* Dobrovoľníctvo v sociálnej a zdravotnej oblasti – 16 nominácií
* Dobrovoľníctvo do 18 rokov – 5 nominácií
* Dobrovoľníctvo v oblasti výchovy a vzdelávania – 3 nominácie
* Dobrovoľníctvo v oblasti ochrany životného prostredia – 1 nominácia
* Dobrovoľníctvo v oblasti kultúry a umenia – 2 nominácie
* Dobrovoľníctvo v oblasti práce s deťmi a mládežou – 6 nominácií
* Dobrovoľníctvo v oblasti športu – 0 nominácií
* Subjekt podporujúci dobrovoľníctvo (škola, firma, mesto, verejné inštitúcie,...) – 8 nominácií

„Dobrovoľníci sú výnimoční ľudia a ich príbehy môžu byť pre nás všetkých obrovskou inšpiráciou. Aj preto si zaslúžia osobitnú vďaku a pozornosť, ktorú im prostredníctvom ocenenia Srdce na dlani môžeme prejaviť. Trinásty ročník je plný sympatických ľudí a ich silných príbehov, ktoré obohatia tohtoročné podujatie,“ uvádza Andrea Kosír Hugáňová z Nitrianskeho centra dobrovoľníctva.

Srdce na dlani je ocenenie Nitrianskeho centra dobrovoľníctva, ktoré rozvíja a zvyšuje status dobrovoľníctva. Ide o ocenenie dobrovoľníkov a dobrovoľníčok (jednotlivcov i kolektívov) za dobrovoľnícku činnosť vykonávanú bez nároku na finančnú odmenu v prospech iných, v rôznych oblastiach spoločenského života, rozvoja komunity, ochrany životného prostredia, kultúry, výchovy a vzdelávania a pod. Prípadne aj za výnimočný čin alebo iný prejav solidarity a motivovania k pomoci pre iných.

O udelení ocenenia rozhoduje hodnotiaca komisia Nitrianskeho centra dobrovoľníctva. Zároveň vyberie nominácie, ktoré postupujú do celoslovenského oceňovania Dobrovoľník roka 2023, ktoré organizuje Platforma dobrovoľníckych centier a organizácií.

Partnermi podujatia Srdce na dlani 2023 sú Nitriansky samosprávny kraj a Mesto Nitra. Záštitu nad oceňovaním prevzali Splnomocnenec vlády pre rozvoj občianskej spoločnosti Filip Vagač, predseda Nitrianskeho samosprávneho kraja Ing. Branislav Becík, PhD. a primátor mesta Nitra Marek Hattas. Podujatie finančne podporil Nadačný fond Kaufland pri Nadácií Centra pre filantropiu.

**Nitrianske centrum dobrovoľníctva**

Hlavnou úlohou Nitrianskeho centra dobrovoľníctva je šírenie povedomia o dobrovoľníctve

v Nitrianskom samosprávnom kraji. Aktívne sa venuje náboru, vzdelávaniu a uplatneniu dobrovoľníkov v organizáciách, ktoré potrebujú dobrovoľnícku pomoc. Už niekoľko rokov organizuje kampane ako Týždeň dobrovoľníctva či oceňovanie dobrovoľníkov s názvom Srdce na dlani.

Kontakt pre médiá: Petra Veľká Hadžová, 0911 139 660, ncdnitra@gmail.com